RAPPORT MILL-KUMMISSJONI Id-29 Rapport Annwali mill-Kummissjoni lill-Parlament Ewropew dwar l-attivitajiet tal-UE tal-Antidumping, ta' Kontra s-Sussidji u ta' Salvagwardja (2010) /* COM/2012/059 final */





Introduzzjoni Dan ir-rapport tal-2010 huwa ppreżentat lill-Parlament Ewropew wara r-riżoluzzjoni tiegħu tas-16 ta' Diċembru 1981 dwar l-attivitajiet ta’ antidumping tal-Unjoni Ewropea, u r-rapport tal-Kumitat tiegħu fuq l-industrija, il-kummerċ estern, ir-riċerka u l-enerġija. Dan ir-rapport qasir jagħti ħarsa ġenerali lejn l-avvenimenti ewlenin matul l-2010 u huwa ssupplimentat, bħal fis-snin ta' qabel, minn Dokument ta’ Ħidma tal-Istaff tal-Kummissjoni aktar dettaljat, flimkien ma' annessi dettaljati. Dan ir-rapport għandu l-istess struttura ġenerali tad-Dokument ta' Ħidma, inklużi l-intestaturi kollha tiegħu, għal riferiment faċli għal tagħrif aktar komprensiv. Ir-rapport attwali u d-Dokument ta’ Ħidma sħiħ huma disponibbli wkoll għall-pubbliku fis-sit http://ec.europa.eu/trade/issues/respectrules/anti_dumping/legis/index_en.htm 1. Deskrizzjoni qasira tal-Leġiżlazzjoni L-investigazzjonijiet tal-antidumping (AD), kontra s-sussidju (KS) u tas-salvagwardja (SVG) jitwettqu fuq bażi ta’ Regolamenti bażiċi tal-Kunsill. Fid-Dokument ta’ Ħidma tingħata ħarsa ġenerali tal-leġiżlazzjoni attwali. It-testi bażiċi tal-antidumping u kontra s-sussidji minn issa ’l quddiem se jissejħu "Regolament(i) bażiku/bażiċi". 2. Kunċetti bażiċi L-intestatura 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet tal-istrumenti għad-difiża tal-kummerċ (TDI). 3. Modernizzazzjoni tad-TDI L-UE hi tal-fehma li reviżjoni minn żmien għal żmien tal-istrumenti ta' difiża tal-kummerċ tal-UE tista’ tgħin biex tiżgura l-effettività tagħhom bħala tweġiba għall-prassi ta' kummerċ mhux ġust. F'dan il-kuntest il-Kummissarju għall-Kummerċ stqarr fis-seduta ta’ smigħ tal-2009 fil-Parlament Ewropew li l-Kummissjoni lesta tiddibatti dwar din il-kwistjoni, iżda enfasizza l-ħtieġa li jinkiseb kunsens fost il-partijeit interessati. Sadanittant, f'Settembru 2010, bħala parti miċ-ċiklu normali tal-ippjanar ta’ valutazzjoni tad-DĠ Trade, il-Kummissjoni ppubblikat stedina għall-offerti għal valutazzjoni tal-istrumenti tad-difiża tal-kummerċ tal-Unjoni Ewropea. Valutazzjoni ta’ dan it-tip tkun ta’ għajnuna sabiex il-Kummissjoni tfassal jew ittejjeb l-interventi politiċi tagħha, u sabiex tissorvelja l-effettività tagħhom. Tkun ukoll ta’ għajnuna għaċ-ċittadini sabiex dawn jeżerċitaw jeddhom biex jiskrutinizzaw, jikkritikaw u jinfluwenzaw il-politiki u l-attivitajiet immexxija mill-Kummissjoni f’isimhom. B’segwitu għall-valutazzjoni tal-offerti mitfugħa, ġie ffirmat kuntratt fi tmiem Diċembru 2010. Il-ħidma baqgħet għaddejja tul l-2011 bir-riżultati mistennija jfeġġu kmieni fl-2012. Il-Kummissjoni diġà implimentat xi miżuri fl-2010 (bħat-titjib tal-websajt tat-TDI; għajnuna speċifika għall-SMEs; żvelar imtejjeb, eċċ.) li jtejbu t-trasparenza fl-investigazzjonijiet tad-difiża tal-kummerċ. 4. Status ta' ekonomija tas-suq fuq livell nazzjonali (SES) Għall-iskopijiet tal-investigazzjonijiet tal-antidumping, pajjiż għandu jitqies bħala ekonomija sħiħa tas-suq jekk jissodisfa l-ħames kriterji li huma stipulati fid-dettall fid-Dokument ta' Ħidma mehmuż ma' dan ir-rapport. Fl-2010 tkomplew jiġu mistħarrġa ħamsa mis-sitt talbiet għal MES għall-pajjiż kollu miċ-Ċina, il-Vjetnam, l-Armenja, il-Każakstan, il-Mongolja u l-Belarus. Il-pajjiżi kollha, għajr il-Belarus, komplew ilkoll jipprovdu informazzjoni addizzjonali matul is-sena biex isostnu t-talbiet tagħhom u t-talbiet jinsabu fi stadji diversi ta' progress. Il-Konsultazzjonijiet mal-awtoritajiet tar-Repubblika tal-Belarus għalissa twaqqfu minħabba l-qagħda politika fil-pajjiż. Il-ħames pajjiżi applikanti l-oħrajn jinsabu fi stadji ta' progress differenti f'termini ta' kemm jissodisfaw il-ħames kriterji għal MES. Il-ħidma tkompliet fuq l-MES mitlub miċ-Ċina, inkluż l-10 Grupp ta’ Ħidma tematiku dwar il-MES li ltaqa’ f'Beijing f'Settembru 2010. Fil-laqgħa tal-grupp ta' ħidma ż-żewġ partijiet iddiskutew, fost ħwejjeġ oħra, l-istudju konġunt li jinsab għaddej dwar il-prassi tal-kontabbiltà fir-Repubblika Popolari taċ-Ċina, speċjalment il-kwistjoni ta’ aċċess mill-konsulenti għall-kumpaniji Ċiniżi. Fl-2011 tnediet aktar ħidma dwar il-fajl tal-MES taċ-Ċina. L-ewwel rapport ta’ evalwazzjoni dwar t-talba għal MES tal-Armenja ntbagħat lill-awtoritajiet Armeni kmieni fl-2010 u infurmahom li min-naħa tagħhom kienu ssodisfaw żewġ kriterji għal MES minn fost ħamsa. Dan ġie segwit minn talba għal informazzjoni f’Ġunju 2010 dwar żviluppi ulterjuri fil-progress tagħhom lejn MES. Madankollu, sa tmiem l-2010, l-ebda informazzjoni ġdida ma ntbagħtet lill-Kummissjoni mill-Armenja. It-tieni rapport ta’ evalwazzjoni preliminari tal-Vjetnam tlesta fi Frar 2010, u fih ġie konkluż li l-Vjetnam jissodisfa kriterju wieħed minn fost ħamsa li għandu x'jaqsam mal-grad ta' interferenza governattiva fl-ekonomija. F’Settembru 2010, saru laqgħat speċifiċi dwar l-MES mal-Vjetnam. Aktar analiżi dwar dan il-fajl seħħet matul l-2011. Fir-rigward tal-Każakstan, fi tmiem l-2010, is-servizzi tad-DĠ Trade kkonkludew li minkejja li kien hemm xi żviluppi pożittivi, il-progress tagħhom fixklitu r-reazzjoni tagħhom għall-impatt tal-kriżi finanzjarja globali fuq l-ekonomija tagħhom. Huwa maħsub li jitfassal pjan direzzjonali konġunt mal-Każakstan, biex jiġu stipulati l-passi li jmiss li għandhom jittieħdu dwar l-MES. Fil-Kumitat Kummerċjali bejn l-UE u l-Mongolja ta’ Ottubru 2010, il-Kummissjoni pprovdiet informazzjoni dwar il-progress tal-evalwazzjoni tal-MES u talbet aktar informazzjoni f’Diċembru 2010. 5. Strumenti ta' Difiża tal-Kummerċ – Strateġija għall-Materja Prima Fir-Rapport Annwali għall-2009, ir-rwol tat-TDI fl-indirizzar ta' ċerti konsegwenzi ta' xkiel fil-forniment ta' materji prima ġie enfasizzat għall-ewwel darba. B’mod partikolari, inġibdet l-attenzjoni għall-fatt li għall-ewwel darba, ġie miċħud MET għal ħames kumpaniji Ċiniżi li jimmanifatturaw il-qfieli abbażi li l-ispejjeż tal-input maġġuri, il-vireg tal-wajer tal-azzar, ma rriflettewx sostanzjalment il-valuri tas-suq, kif jitlob l-Artikolu 2(7)(c) tar-Regolament Bażiku. Matul l-2010, il-Kummissjoni kompliet b’din il-prattika li tevalwa kwalunkwe dikjarazzjoni ta’ trattament ta' ekonomija tas-suq billi stħarrġet, fost oħrajn, kwalunkwe politika li tirriżulta fi prezzijiet distorti tal-materji prima. Eżempju ta’ każ hekk fl-2010 kien il-kwistjoni li qamet bir-roti għat-triq tal-aluminju miċ-Ċina. 6. Attivitajiet ta’ tagħrif u komunikazzjoni/Kuntratti bilaterali 6.1. Intrapriżi ta' daqs żgħir u medju (SMEs) Fi tmiem l-2009, il-Kummissjoni, fir-rikonoxximent tagħha tar-rwol importanti li l-SMEs għandhom fl-ekonomija tal-UE u tad-diffikultajiet li qed iħabbtu wiċċhom magħhom biex jipparteċipaw f’investigazzjonijiet ta’ difiża kummerċjali, nediet studju li jidentifika l-ħtiġijiet tal-SMEs fl-UE meta dawn jippparteċipaw f’investigazzjonijiet ta’ difiża kummerċjali. Fi tmiem l-2010, il-Kummissjoni rċeviet mingħand kuntrattur ir-riżultati tal-istudju li jidentifika l-ħtiġijiet tal-SMEs fis-27 Stat Membru tal-UE meta jibagħtu lment jew meta jieħdu sehem f'investigazzjoni dwar id-difiża tal-kummerċ bħala importaturi, jew bħala utenti jew bħala esportaturi f’investigazzjonijiet imnedija minn pajjiżi terzi. Ir-riżultat tal-istudju stipula wkoll proposti speċifiċi dwar kif il-Kummissjoni u l-Istati Membri jistgħu jgħinu b'mod aħjar lill-SMEs fl-oqsma kollha ta' dawn l-investigazzjonijiet. Ir-Reviżjoni tidentifika numru ta' miżuri konkreti għas-sostenn tat-tkabbir u l-kompetittività tal-SMEs, u tipproponi, b'mod partikolari, azzjonijiet biex jiżdiedu t-tagħrif u l-għajnuna li jingħataw lill-SMEs rigward l-użu tal-Istrumenti ta' Difiża Kummerċjali tal-UE. It-tali azzjonijiet ġew diskussi mal-awtoritajiet Nazzjonali involuti fid-Difiża Kummerċjali u fis-servizzi dwar id-Difiża Kummerċjali fi ħdan id-DĠ Trade bl-intenzjoni li fl-2011 tiġi adottata dikjarazzjoni li tagħti ħarsa lejn għadd ta’ azzjonijiet konkreti li jindirizzaw id-diffikultajiet li jiffaċċjaw l-SMEs involuti fl-Istrumenti tad-Difiża Kummerċjali. Il-Helpdesk tad-Difiża Kummerċjali għall-SMEs twaqqfet fid-dawl tal-kumplessità tal-proċedimenti dwar l-istrumenti tad-difiża tal-kummerċ, speċjalment għall-SMEs minħabba d-daqs żgħir u l-frammentazzjoni tagħhom. Ir-rwol tiegħu huwa li jindirizza kwistjonijiet u problemi speċifiċi għall-SMEs marbuta mal-istrumenti għad-difiża tal-kummerċ, ta’ natura ġenerali jew speċifika għall-każ. Parti mill-websajt tal-istrumenti għad-difiża tal-kummerċ hija ddedikata lill-SMEs u tirreferi għall-punti ta’ kuntatt tal-Helpdesk tad-Difiża Kummerċjali. Din il-websajt dwar it-TDI kompliet tiġi aġġornata biex saret iktar aċċessibbli u faċli biex jużaha l-utent, speċjalment għall-SMEs. Fl-2010, dawn il-punti ta’ kuntatt irċevew ħafna talbiet għall-informazzjoni, li kollha ġew indirizzati minnufih. Dawn it-talbiet kienu jikkonċernaw il-proċeduri kif ukoll il-kontenut tal-proċedimenti dwar l-istrumenti għad-difiża tal-kummerċ. 6.2. Kuntatti bilaterali/attivitajiet ta' tagħrif – industrija u pajjiżi terzi L-ispjegar tal-leġiżlazzjoni u l-prattika tal-attività tad-difiża kummerċjali tal-UE huma parti importanti minn ħidmet is-servizzi tat-TDI. Fl-2010 sar seminar dwar id-difiża kummerċjali għall-uffiċjali minn pajjiżi terzi. Barra minn hekk, kien hemm għadd ta' kuntatti bilaterali ddedikati għad-diskussjonijiet dwar suġġetti varji marbuta mad-difiża tal-kummerċ ma' għadd ta' pajjiżi terzi inklużi ċ-Ċina, il-Korea, il-Vjetnam, l-Indja, il-Belarus u l-Awstralja li seħħu fl-2010. Kien hemm ukoll bosta laqgħat mal-għaqdiet ewlenin tal-partijiet interessati u kumpaniji fl-2010, inkluż għadd ta' avvenimenti ma' "Business Europe" (jiġifieri seminar mal-iktar membri rilevanti tal-għaqda u bosta laqgħat bilaterali mal-Kumitat dwar il-Politika Kummerċjali ta' "Business Europe), kif ukoll seminar u laqgħat regolari mal-aktar għaqdiet l-aktar rilevanti ta' importaturi u distributuri, bħal Eurocommerce u l-FTA. 7. L-Uffiċjal tas-Smigħ L-2010 kienet it-tielet sena ta’ attività għall-Uffiċjal tas-Smigħ tad-DĠ tal-Kummerċ, li beda jaħdem f’April 2007. L-Uffiċjal tas-Smigħ jaġixxi b’mod indipendenti. Dan hu affiljat, għal raġunijiet amministrattivi, mad-Direttur Ġenerali tad-DĠ Trade, u jirraporta għandu. Ir-rwol ewlieni tal-Uffiċjal tas-Smigħ huwa li jissalvagwardja l-eżerċizzju effettiv tal-jeddijiet proċedurali tal-partijiet interessati u li jiżgura li l-proċedimenti kummerċjali quddiem il-Kummissjoni Ewropea jiġu amministrati b'mod imparzjali u ġust u fi żmien raġjonevoli. L-Uffiċjal tas-Smigħ jagħti pariri wkoll lid-Direttur Ġenerali tad-DĠ tal-Kummerċ dwar kwistjonijiet marbuta mal-proċessi u l-amministrazzjoni tajba u dwar kull kwistjoni li toħroġ minn xi proċediment kummerċjali, fejn xieraq. L-aġġornament tal-Linji Gwida dwar il-kooperazzjoni bejn l-Uffiċjal tas-Smigħ u s-servizzi tal-Kummissjoni inkarigati mill-investigazzjoni tal-kummerċ ġie adottat. Dawn jistipulaw għadd ta’ prinċipji operattivi u jintroduċu twieqi ta' żmien għall-organizzazzjoni tas-seduti tas-smigħ. Hemm regoli dwar l-interventi fir-rigward tal-kwisjonijiet li jolqtu l-kunfidenzjalità u l-aċċess għall-fajls, kif ukoll għadd ta' mekkaniżmi għall-komunikazzjoni u s-segwitu tal-interventi tal-uffiċjal tas-smigħ. Il-linji gwida aġġornati ntużaw bħala bażi għall-abbozz tat-Termini ta’ Referenza tal-Uffiċjal tas-Smigħ. Matul l-2010 u l-2011, din id-deċiżjoni kienet suġġetta għal konsultazzjonijiet interni u l-adozzjoni tagħha hija prevista għal kmieni fl-2012. Fl-2010, l-Uffiċjal tas-Smigħ kellu 55 intervent f’29 każ ta’ difiża kummerċjali u organizza 24 seduta ta’ smigħ li jirrappreżentaw żieda sinifikanti b’paragun mal-2009. L-Uffiċjal tas-Smigħ ġie kkuntattjat minn partijiet interessati u mis-servizzi investigattivi tal-Kummissjoni. Hu intervjena dwar kwistjonijeit li jkopru kull stadju ta' investigazzjoni. Il-kwistjonijiet ewlenin li l-Uffiċjal tas-Smigħ kellu quddiemu fl-2010 jistgħu jinġabru f'sitt kategoriji: (i) determinazzjonijiet tal-MET; (ii) fajls mhux kunfidenzjali u kunfidenzjali; (iii) kontenut u skeda ta' żmien tal-iżvelar; (iv) definizzjoni ta' utent, jew importatur jew produttur tal-Unjoni; (v) kriterji għall-għażla ta' pajjiż analogu; u (vi) l-użu ta’ esperti. Għadd ta’ prattiki tajba ġew adottati fuq rakkomandazzjoni tal-Uffiċjal tas-Smigħ u wara l-konklużjonijiet tal-gruppi ta’ ħidma maħluqa mis-servizzi tal-Kummissjoni. Pereżempju, is-servizzi bdew jinkludu, fil-fajl għall-konsultazzjoni mill-partijiet interessati, noti għall-fajl dwar predeċiżjonijiet bħat-teħid tal-kampjuni. L-iskeda ta’ żmien biex jintbagħtu d-dokumenti ta’ żvelar lill-partijiet interessati ttejbet ukoll. L-Uffiċjal tas-Smigħ ma tantx irċieva lmenti, għajr id-dokumenti ta' żvelar ta' Trattament ta' Ekonomija tas-Suq (MET). F'każ wieħed, is-servizzi qabbdu espert li għen biex tiġi analizzata ċirkumvenzjoni possibbli. L-uffiċjal tas-smigħ jipprevedi aktar użu ta' esperti fil-każijiet futuri. B’qies tal-għadd akbar ta' interventi u l-varjetà ta' kwistjonijiet trattati, jista' jingħad li l-funzjoni tal-Uffiċjal tas-Smigħ issa hija stabbilita sew. 8. Ħarsa ġenerali lejn l-investigazzjonijiet u l-miżuri tal-antidumping, l-antisussidji u s-salvagwardja 8.1. Ġenerali Fi tmiem l-2010, l-UE kellha 124 miżura tal-antidumping (ara l-Anness O) u 11-il miżura ta' kontra s-sussidju (ara l-Anness P) fis-seħħ. Fl-2010, 0,43 % tal-importazzjonijiet totali fl-UE kienu affettwati mill-miżuri tal-antidumping jew ta’ kontra s-sussidji. Jekk jogħġbok innota li d-dettalji dwar il-kwistjonijiet jinsabu fid-Dokument ta’ Ħidma mehmuż ma’ dan ir-rapport. Ir-referenzi għall-Annessi tad-Dokument ta’ Ħidma jinsabu biswit it-titoli. 8.2. Investigazzjonijiet ġodda (ara l-Annessi minn A sa E u l-Anness N) Fl-2010 inbdew 18-il investigazzjoni[1]. Ġew imposti dazji provviżorji fi 13-il proċediment. Ġew konklużi disa’ (9) każijiet bl-impożizzjoni ta’ dazji definittivi. Ġew konklużi 10 investigazzjonijiet mingħajr miżuri. Erbatax(14)-il miżura skadew awtomatikament wara l-perjodu ta' ħames (5) snin. 8.3. Investigazzjonijiet ta' reviżjoni L-investigazzjonijiet ta' reviżjoni għadhom jirrappreżentaw parti kbira mix-xogħol tas-servizzi tal-istrumenti għad-difiża tal-kummerċ. Tul il-perjodu ta’ bejn l-2006 u l-2010 dawn kienu jirrappreżentaw 61 % tal-investigazzjonijiet kollha mibdija. It-Tabella 2 fid-Dokument ta’ Ħidma tipprovdi informazzjoni statistika għal bejn l-2006 u l-2010. 8.3.1. Reviżjonijiet tal-iskadenza (ara l-Anness F) L-Artikoli 11(2) u 18 tar-Regolamenti bażiċi jipprevedu l-iskadenza tal-miżuri wara ħames snin, sakemm reviżjoni tal-iskadenza ma turix li għandhom jinżammu fil-forma oriġinali tagħhom. Matul l-2010, inbdew 14-il investigazzjoni ta’ reviżjoni tal-iskadenzi. Għaxar (10) reviżjonijiet tal-iskadenzi ġew konklużi bil-konferma tad-dazju għal perjodu ulterjuri ta' ħames (5) snin. Reviżjoni tal-iskadenza waħda (1) ġiet konkluża bit-tmiem tal-miżuri. 8.3.2. Reviżjonijiet interim (ara l-Anness G) L-Artikoli 11(3) u 19 tar-Regolamenti bażiċi jipprevedu r-reviżjoni tal-miżuri matul il-perjodu ta' validità tagħhom. Ir-reviżjonijiet jistgħu jkunu limitati għal aspetti ta’ dumping/sussidjar jew ta’ ħsara. Matul l-2010, inbeda total ta’ 12-il reviżjoni interim. Disa’ (9) reviżjonijiet interim ġew konklużi bil-konferma jew bl-emenda tad-dazju. L-ebda reviżjoni interim ma ġiet konkluża bit-tmiem tal-miżuri. 8.3.3. Reviżjonijiet interim “oħrajn” (ara l-Anness H) Ma kien hemm l-ebda reviżjonijiet “oħra”, jiġifieri li ma jaqgħux taħt l-Artikoli 11(3) jew 19 tar-Regolamenti bażiċi, li ngħataw bidu jew ġew konklużi matul l-2010. 8.3.4. Reviżjonijiet tal-esportaturi l-ġodda (ara l-Anness I) L-Artikoli 11(4) u 20 tar-Regolamenti bażiċi rispettivament jistipulaw verifika ta’ “esportaturi ġodda” u “mħaffa” sabiex tistabbilixxi marġini individwali tad-dumping jew dazju kompensatorju individwali għall-esportaturi l-ġodda li jinsabu fil-pajjiż li jesporta kkonċernat li ma esportaw l-prodott tul il-perjodi ta’ stħarriġ. Dawn l-esportaturi jridu juru li huma esportaturi ġodda ġenwini u li huma bdew jesportaw lejn l-UE wara l-perjodu ta’ investigazzjoni. Għaldaqstant, dazju individwali, li normalment hu inqas mid-dazju għall-pajjiż kollu, jista’ jiġi kkalkulat għalihom. Fl-2010, inbdew tliet (3) reviżjonijiet ta’ esportaturi ġodda. 8.3.5. Investigazzjoni ta’ assorbiment (ara l-Anness J) Meta jkun hemm biżżejjed tagħrif li juri li, wara l-perjodu ta’ investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kien hemm l-ebda moviment jew ma kienx hemm biżżejjed moviment fil-prezzijiet ta’ bejgħ mill-ġdid jew fil-prezzijiet ta’ bejgħ sussegwenti tal-prodott importat fl-UE, tista' tinfetaħ reviżjoni ta’ “assorbiment” biex jiġi eżaminat jekk il-miżuri kellhomx effett fuq il-prezzijiet imsemmija hawn fuq. Il-limiti tad-dumping jistgħu għalhekk jiġu kkalkulati mill-ġdid u d-dazju jiżdied biex jittieħed kont ta' dawn il-prezzijiet ta’ esportazzjoni iktar baxxi. Il-possibbiltà ta’ reviżjonijiet ta’ “assorbiment” hija inkluża fl-Artikoli 12 u 19(3) tar-Regolamenti bażiċi. Fl-2010, ma kienx hemm reviżjonijiet kontra l-assorbiment mibdija jew konklużi. 8.3.6. Investigazzjonijiet dwar ċirkumvenzjoni (ara l-Anness K) Il-possibbiltà li jerġgħu jinfetħu investigazzjonijiet f’ċirkostanzi fejn tinstab evidenza li turi li qed isseħħ evażjoni tal-miżuri hi prevista fl-Artikoli 13 u 23 tar-Regolamenti bażiċi. Fl-2010, inbdew żewġ (2) investigazzjonijiet ta' dan it-tip. Investigazzjoni waħda (1) kontra ċ-ċirkumvenzjoni ġiet konkluża b'estensjoni tad-dazju u investigazzjoni oħra (1) ġiet konkluża mingħajr estensjoni tal-miżuri. 8.4. Investigazzjonijiet ta' salvagwardja (ara l-Anness L) Matul l-2010, inbdiet investigazzjoni ta' salvagwardja waħda (1). 9. Infurzar tal-miżuri tal-antidumping/kontra s-sussidji 9.1. Miżuri ta’ segwitu Il-miżuri ta’ segwitu li jikkonċernaw il-miżuri fis-seħħ ġew iffokati fuq erba’ oqsma ewlenin: (1) biex jipprevjenu l-frodi; (2) biex jimmonitorjaw il-flussi tal-kummerċ u l-iżviluppi tas-suq; (3) biex itejbu l-effettività bi strumenti xierqa u (4) biex jirreaġixxu għal prassi irregolari. Dawn l-attivitajiet ippermettew lis-servizzi tal-istrumenti għad-difiża tal-kummerċ jiżguraw b'mod pro-attiv b'kooperazzjoni mal-Istati Membri l-infurzar xieraq ta' miżuri ta' difiża tal-kummerċ fl-Unjoni Ewropea. 9.2. Superviżjoni tal-impenji (ara l-Annessi M u Q) Is-superviżjoni tal-impenji tifforma parti mill-attivitajiet ta’ infurzar, billi l-impenji huma forma ta’ miżuri ta’ antidumping jew kontra s-sussidji. Huma jiġu aċċettati mill-Kummissjoni jekk tkun sodisfatta li jistgħu jeliminaw effettivament l-effetti ta’ ħsara tad-dumping jew tal-issussidjar. Fil-bidu tal-2010, kien hemm 42 impenn fis-seħħ. Matul l-2010, seħħew il-bidliet li ġejjin lill-portafoll tal-impenji: l-impenji ta' kumpanija waħda (1) ġew fi tmiemhom minħabba li skadew il-miżuri, l-impenji ta’ tliet kumpaniji ġew aċċettati u 22 impenn ġew irtirati mill-Kummissjoni minħabba ksur li nstab. Dan itella’ n-numru totali ta' impenji fis-seħħ fl-aħħar tal-2010, għal 22. 10. Rimborżi (ara l-Anness U) L-Artikoli 11(8) u 21(1) tar-Regolamenti bażiċi jippermettu lill-importaturi jitolbu għar-rimborż tad-dazji miġbura rilevanti fejn jintwera li l-limitu tad-dumping/sussidju, li fuq il-bażi tiegħu tħallsu d-dazji, tneħħa jew tnaqqas għal livell inqas minn dak tad-dazju fis-seħħ. Tul l-2010, tressqu 29 talba ġdida għal rimborż. Fi tmiem l-2010, kien hemm 15-il investigazzjoni għaddejjin li jkopru 27 talba. Fl-2010, ġew adottati 28 Deċiżjoni tal-Kummissjoni: 23 minnhom taw rimborż parzjali u ħamsa (5) ċaħdu t-talba għal rimborż. Tnax (12)-il talba ġew irtirati. 11. Ir-reviżjoni ġudizzjarja: deċiżjonijiet mogħtija mill-Qorti tal-Ġustizzja (QtĠ) / Qorti Ġenerali (QĠ) Fl-2010, il-Qorti tal-Ġustizzja u l-Qorti Ġenerali taw 13-il sentenza b’kollox f'oqsma marbuta mal-antidumping jew kontra s-sussidju. Fid-Dokument ta’ Ħidma jingħata sommarju dettaljat ta’ xi wħud mis-sentenzi. Fl-2010 tressqu 13-il każ ġdid, tmienja (8) quddiem il-Qorti Ġenerali u ħamsa (5) quddiem il-Qorti tal-Ġustizzja. Lista ta’ każijiet tal-antidumping/kontra s-sussidji li tressqu quddiem il-Qorti Ġenerali u l-Qorti tal-Ġustizzja li kienu għadhom pendenti fi tmiem l-2010 tinsab fl-Anness S tad-Dokument ta’ Ħidma. 12. Attivitajiet fil-qafas tal-Organizzazzjoni Dinjija tal-Kummerċ (WTO) 12.1. Riżoluzzjoni tat-tilwim fil-qasam tal-antidumping, ta’ kontra s-sussidji u tas-salvagwardja Id-WTO tipprevedi proċedura rigoruża għas-soluzzjoni ta’ tilwim bejn il-Membri tad-WTO fir-rigward tal-applikazzjoni tal-ftehimiet tad-WTO. Fi Frar 2010, iċ-Ċina talbet konsultazzjonijiet mal-Unjoni Ewropea dwar miżuri tal-antidumping fuq ċerti żraben tal-ġilda miċ-Ċina li kienu ġew imposti fl-2006. Il-konsultazzjonijiet saru f'Marzu 2010. Sussegwentement, f’April 2010, iċ-Ċina talbet li jitwaqqaf bord. Il-bord twaqqaf f'Mejju 2010 u l-membri tiegħu ġew eletti f'Lulju 2010. Ir-rapport tal-bord inħareġ f'Ottubru 2011. F’Diċembru 2010, ġie ċċirkulat rapport li juri s-sejbiet ta' bord tad-WTO f'każ ta' soluzzjoni ta' tilwima li ċ-Ċina ressqet kontra l-UE dwar il-miżuri tal-antidumping fuq l-importazzjonijiet ta' ċerti qfieli tal-ħadid jew tal-azzar li joriġinaw miċ-Ċina. Il-bord sab li fil-maġġoranza tal-kwistjonijiet mistħarrġa, l-UE kienet aġixxiet b’mod konformi mar-regoli tad-WTO. Kien hemm, madankollu, għadd ta’ kwistjonijiet li fihom il-Bord sab li ċerti aspetti tal-leġiżlazzjoni bażika u l-prattika tal-UE kienu inkonsistenti ma' ċerti elementi tal-Ftehim dwar l-Antidumping tad-WTO. Il-każ kien suġġett għal appell u l-Korp tal-Appell tad-WTO ħareġ rapport dwar il-każ f’Lulju 2011. Nhar it-18 ta' Awwissu 2011, l-Unjoni Ewropea infurmat lill-Entità tas-Soluzzjoni tat-Tilwim (DSB) li hi għandha l-ħsieb li timplimenta r-rakkomandazzjonijiet u d-deċiżjonijiet tad-DSB b'mod li jirrispetta l-obbligu tagħha fi ħdan id-WTO f'perjodu raġjonevoli ta' żmien. Iktar dettalji fuq il-każijiet jingħataw fid-Dokument ta’ Ħidma mehmuż ma’ dan ir-rapport. 12.2. Attivitajiet oħra tad-WTO Fl-2010, l-E.T. is-Sur Dennis Francis (Trinidad u Tobago) inħatar President tal-Grupp tan-Negozjati tad-DDA dwar ir-regoli. Tul il-Presidenza tiegħu, il-Grupp iltaqa’ regolarment, inkluż fl-għamla Plurilaterali, biex iddiskuta l-kwistjonijiet fil-parentesi u mhux fil-parentesi tat-test tal-President ta' Diċembru 2008. Barra minn hekk, għadd ta’ proposti testwali ġodda li jkopru aspetti varji tal-Ftehim dwar is-Sussidji u l-Miżuri Kompensatorji ġew sottomessi, inkluż mill-Indja u miċ-Ċina. Madankollu, ma nkiseb l-ebda progress fl-oqsma tal-antidumping u s-sussidji orizzontali. Fis-sajd, il-grupp mexxa diskussjonijiet intensivi dwar l-aspetti kollha tad-dixxiplini possibbli. Filwaqt li dan ippermetta li jiġu ċċarati l-fehmiet ta' xi Membri fir-rigward ta' kwistjonijiet ewlenin, ma għenx biex il-pożizzjonijiet jitqarrbu lejn xulxin, anzi, għall-kuntrarju enfasizza id-diviżjoni profonda li teżisti fost il-Membri (kemm pajjiżi żviluppati kif ukoll dawk li qed jiżviluppaw) u kkonferma wkoll il-komplessità u s-sensittività tas-sitwazzjoni fil-pajjiżi li qed jiżviluppaw. Waqt li kienu qegħdin iseħħu dawn l-attivitajiet, il-parteċipazzjoni tas-servizzi tal-Kummissjoni fix-xogħol regolari tal-Kumitati tal-Antidumping, is-Sussidji u l-Kumpens u tas-Salvagwardja baqgħet għaddejja. Il-Kumitati ltaqgħu darbtejn f’sessjonijiet regolari biex jirrevedu n-notifiki u jqajmu kwistjonijiet ta’ interess speċjali. Konklużjoni L-2010 wriet tnaqqis ħafif kemm fl-għadd ta' każijiet ġodda miftuħa b’paragun mas-sena ta' qabel kif ukoll fl-għadd ta' miżuri definittivi imposti. L-għadd ta' investigazzjonijiet mitmuma bla impożizzjoni ta' miżuri wkoll naqas ftit filwaqt li l-għadd ta' miżuri proviżorji imposti b’paragun mas-sena ta’ qabel żdied bi kważi terz. Fir-rigward tar-reviżjonijiet, dawn komplew jirrappreżentaw parti sinifikanti minn ħidmet is-servizzi, bi tnaqqis ħafif fl-għadd ta’ reviżjonijiet mibdija, meta mqabbla mal-2009. L-għadd ta' reviżjonijiet mitmuma kien in-nofs taċ-ċifri għall-2009. [1] It-Tabella 1 fid-Dokument ta’ Ħidma tipprovdi tagħrif statistiku dwar l-istħarriġiet il-ġodda għal bejn l-2006 u l-2010 li twettqu skont id-dispożizzjonijiet tal-Artikoli 5 u 10 tar-Regolament bażiku.